b'\n_START_ARTICLE_\nSalpa\n_START_SECTION_\nOpis\n_START_PARAGRAPH_\nSalpe so ribe z majhno glavo z majhnimi usti na topem gobcu, po bo\xc4\x8dno stisnjenem plo\xc5\xa1\xc4\x8datem sivkasto-srebrnem telesu pa imajo 10-11 ozkih zlato rumenkastih vzdol\xc5\xbenih prog. Prsne plavuti so kratke in imajo na korenih \xc4\x8drno pego, repna plavut pa je dvokraka z za\xc5\xa1iljenimi konicami. O\xc4\x8di so rumene in precej razmaknjene. V dol\xc5\xbeino lahko salpa izjemoma dose\xc5\xbee 50 cm in lahko tehta do 3 kg, povpre\xc4\x8dno pa dose\xc5\xbee le okoli 30 cm in tehta do 1 kg._NEWLINE_Te ribe spominjajo na ovce na kopnem, saj se zadr\xc5\xbeujejo in pasejo v velikih jatah. Jate pri umikanju sovra\xc5\xbeniku plavajo v cikcakasti \xc4\x8drti, pri \xc4\x8demer se vsa jata premika na levo ali na desno isto\xc4\x8dasno._NEWLINE_Salpa se zadr\xc5\xbeuje v obalnih vodah do globine 70 metrov, obi\xc4\x8dajno pa le do globin okoli 20 metrov.'